**THOMAS OPSOMMING**

**HOOFSTUK 16-26**

**Hoofstuk 16**

Thomas oefen atletiek en hy kry maar swaar, maar wil nie sleg

vaar nie, want sy vriende – en Alex – kyk na die oefening. Meneer

du Toit is die afrigter. Thomas en Lukas terg vir Hannes omdat hy

nie atletiek doen nie. Die tieners sien uit na die interhuis-atletiek

en die dans daarna. Thomas kan nie deel in die opwinding nie,

want hy is steeds gehok. Lukas en Lilian gaan saam na die dans

toe en Hannes gaan saam met Marelise. Toe Thomas vir Alex vra

saam met wie sy gaan, praat sy dit weg en sê hulle moet gaan kyk

na die lys wat sou opgaan om te sê wie die rolle in die toneelstuk

gekry het. Hulle is baie opgewonde, want Thomas en Alex het die

hoofrolle gekry. Hannes speel die man, Bertus, wat vermoor word.

Piet kondig aan dat hy die rol van die moordenaar gekry het. Toe

Thomas hom tart deur te vra of hy nie vir die hoofrol probeer het

nie, kap Piet terug dat Thomas dalk nie vir lank die hoofrol gaan

hê nie. Hy sê Thomas was geskors op die dag van die oudisies

en dat die skoolhoof met hom sal saamstem dat hy dus die rol

verbeur. Thomas raak baie kwaad maar beteuel hom. Piet sê ook

dat hy dalk permanente skade van Thomas se vuishou gaan

oorhou en dat dit Thomas duur gaan kos.

**Hoofstuk 17**

Thomas is baie ontsteld omdat meneer Volschenk gesê het Piet

is reg: hy mag nie in die toneelstuk speel nie. Hy lê met sy vuil lyf

op sy bed en wil net alleen wees. Hannes probeer met hom praat,

maar Thomas haal sy woede op hom uit. Hannes stel voor dat

Thomas se pa moet probeer om ’n skuiwergat (*loophole*) te kry

om Piet se teorie te omseil. Thomas is nie so seker of sy pa bereid

sal wees om te help nie. Louisa roep die seuns sodat hulle

die koekies wat sy gebak het, kan kom eet. Sy sê egter hulle moet

eers twee gate vir roosboompies in die tuin grawe. Terwyl hulle

praat, kom daar ’n man na die voordeur toe en hy sê vir Louisa hy

soek sy eks-vrou wat saam met hulle dogtertjie in daardie omgewing

kom bly het. Die man is glo baie hartseer omdat hy sy

dogtertjie jare laas gesien het. Hannes en Thomas grawe die gate

en Hannes gaan in die huis in terwyl Thomas die boompies plant.

Toe Thomas die plastieksakkies waarin die boompies was, gaan

weggooi, sien hy ’n man by hulle wasgoedlyn wat een van Louisa

se wit rokke vashou. Die man hardloop weg voordat Thomas ’n

woord kan uitkry.

**Hoofstuk 18**

Die onbekende man sit in sy kar en dink oor wat aan die gang is.

Die mooi vrou wat hy “syne” wil maak, laat hom al hoe meer van

sy gewone planne afwyk. Hy sou haar moes “stilmaak” as sy – en

nie die seun nie – hom betrap het toe hy die wit rok wou steel. Sy

het boonop ook al sy gesig gesien. Hy sou dit sonder handskoene

moes doen. Hy is bly hy het met haar gepraat en dink met lekkerte

terug aan hul gesprek. Hy besluit om iets aan die seun te

doen, want hy ry aanmekaar sy planne in die wiele.

**Hoofstuk 19**

Thomas mag in die toneelstuk speel. Sy pa het met die skoolhoof

gepraat en daar is besluit dat Thomas se skorsing teen die einde

van die skooldag op die Vrydag van die oudisie verby was. Meneer

Volschenk en Piet is glo nie baie tevrede daarmee nie. Terwyl

Alex vir die ander vertel sy dink teaters is spokerig, hoor hulle

iets agter op die verhoog val. Later hoor hulle weer iets val en

Alex gaan kyk wat aangaan. Sy sê dis net ’n kat en sy het dit uitgelaat.

Juffrou Malherbe kom in en laat hulle in ’n kring sit en sy

verduidelik hoe hulle die toneelstuk gaan aanpak. Tot Hannes se

vermaak moet hulle onder andere spanningsfilms kyk as huiswerk.

Ná die repetisie skerts Hannes dat Thomas-hulle se huis

“scary” genoeg is met al die vreemde dinge wat daar gebeur: die

voetspoor en die man by die wasgoedlyn. Thomas se pa reken

glo dit was dalk hy self wat die voetspoor gelaat het en dat die

man in die tuin ’n bergie was. Thomas is egter nie oortuig nie,

want die man was nie verslons nie. Thomas dink amper sy sportsak,

waarin sy selfoon is, is weg toe hy vir Louisa wou SMS om

hulle te kom haal. Hy kry dit op die verhoog en hoor weer iets

agter die verhoog. Hy gaan kyk wat aangaan en ontdek daar ’n

jong seun, Vuyo, wat daar bly. Thomas vind uit dat Alex ook weet

Vuyo bly daar. Thomas gee vir hom ’n sweetpaktop en twee appels

en belowe hy sal vir niemand sê dat die seun daar bly nie.

**Hoofstuk 20**

Thomas is baie verveeld in die Afrikaansklas en kom verwonderd

agter dat Hannes besig is om ’n brief vir Marelise te skryf. Thomas

kla dat hy nog nie eintlik die meisie ken nie. Pouse keer

Thomas vir Alex en Lilian voor om met Alex te oor Vuyo te praat.

Hulle vind uit dat hulle al drie weet hy bly daar. Terwyl Lilian vir

Vuyo ’n pastei gaan koop, vertel Alex vir Thomas hoe hulle uitgevind

het hy bly daar. Lilian en Alex het hom die op die eerste

skooldag agter die meisies se toilette gekry. Hulle het vir hom plek

by ’n skuiling gekry, maar hy weier om die skool te verlaat. Dis toe

dat hulle hom agter die verhoog laat wegkruip het omdat niemand

eintlik daar kom nie. Vuyo is vreesbevange vir iemand en het die

woorde “wit duiwel” en “wapen” oor en oor gesê. Hy is nou rustiger,

maar Thomas en Alex wonder wat dit kan wees wat hom so

bangmaak. Hannes onderbreek hulle gesprek met die nuus dat

daar glo nog ’n vrou deur die reeksmoordenaar vermoor is. Dit

was ’n blok van hulle skool af en dit lyk of die ou briesend was.

**Hoofstuk 21**

Die reeksmoordenaar sit en kyk na die atletiekbyeenkoms by

Thomas se skool. Hy voel goed nadat hy ’n vrou twee dae vantevore

vermoor het. Nou kan hy weer fokus op Louisa. Hy sien vir

Thomas hardloop en hoe hy tweede kom. Die moordenaar het

Thomas se selfoonnommer op Louisa se lys in haar kombuis afgeskryf

en hy stuur vir Thomas ’n SMS.

**Hoofstuk 22**

Thomas is die aand van die interhuisdans alleen by die huis. Sy

pa en Louisa

is uit, Lara is by Louisa se ma-hulle en sy vriende is

by die dans. Hy wonder oor die vreemde dreig-SMS wat hy die

vorige dag gekry het. Die nommer van die stuurder is onbekend

en Thomas wonder of dit dalk van Piet af kom. Hy kry vir hom

Coke en toe lui die voordeurklokkie. Hy is baie bly dat dit Alex is

wat hom met twee pizzas geselskap kom hou het. Alex is verbaas

dat Thomas gedink het sy sou saam met Piet na die dans wou

gaan – hy het in elk geval ’n meisie in Johannesburg. Sy laat dit

deurskemer dat sy nie sonder Thomas na die dans wou gaan nie.

Alex verdedig vir Piet effens en sê dit moet vir hom moeilik wees

om by ’n nuwe skool in te pas. Thomas en Alex skrik groot toe

hulle skielik voetstappe teen die houttrap hoor afkom.

**Hoofstuk 23**

Tot Thomas en Alex se verligting is dit net Thabo wat by Thomas

kom kuier het. Hy het deur Thomas se buitedeur gekom wat Thomas

gedink het toe was. Thabo sê vir Thomas dat sy ouma, ’n

sangoma, ’n boodskap gestuur het dat Thomas op die uitkyk

moet wees vir bose geeste en wit duiwels. Alex merk op dat Vuyo

ook van “wit duiwels” praat. Hulle vertel vir Thabo van Vuyo. Thomas

se skoolvriende daag saam met Marelise en ’n vriendin van

haar, Busi, by Thomas se huis op, want die dans het hulle verveel.

Terwyl almal saam van die pizza eet, besef Alex haar hangertjie is

weg. Alex en Thomas gaan soek buite daarna. Thomas vra uiteindelik

vir Alex om vas uit te gaan en hulle soen.

**Hoofstuk 24**

Thomas word opgewonde wakker ná die vorige aand. Hy stuur vir

Alex ’n SMS en is verbaas dat enige meisie hom kan inspireer om

romanties te wees. Hy en Hannes gaan kombuis toe waar hulle sy

pa aantref. Thomas kry ’n SMS van Alex waarin sy voorstel dat

hulle saam met Hannes-hulle gaan ysskaats. Thomas is steeds

gehok en hy en Hannes moet aan ’n plan dink. In die koerant is

daar ’n artikel oor die reeksmoordenaar: hy is nog op vrye voet,

daar is ’n foto van die moordtoneel en baie mense bel met leidrade

of beweer hulle is die moordenaar. Daar is ’n gedeeltelike

vingerafdruk op die toneel gekry. Louisa kom ontsteld met haar

wit rok aan wat sy gesny en geskeur in die tuin gevind het. Hannes

is bekommerd dat dit die werk van die reeksmoordenaar kan

wees, maar Thomas maak dit af. Intussen het Thomas se pa vir

inspekteur De Wet gebel oor Louisa se rok, maar hy sê dis heel

moontlik die werk van ’n rondloper. Thomas se pa sê hulle moet ’n

muur om die huis laat bou en daar moet daardie middag al opmetings

gedoen word. Hannes gebruik dié kans en vra of hulle dan

by sy huis kan gaan huiswerk doen. Thomas versteen toe Louisa

vir sy pa sê die rok was in haar klerekas en nie in die tuin nie.

Thomas se pa sê saggies dat daar dan iemand in hulle huis was.

**Hoofstuk 25**

Thomas, Alex, Hannes, Marelise, Lukas en Lilian gaan ysskaats.

Die seuns vertel vir die ander daar is ’n effense krisis by Thomas

se huis. Thomas hou vol dis net ’n bergie wat hulle treiter, maar

Hannes sê dis die reeksmoordenaar. Thomas is baie gelukkig om

saam met sy droommeisie te skaats en Hannes skaats woes

saam met Marelise. Thomas besluit om vir hom en Alex koeldrank

te gaan kry. Terwyl hy in die ry wag, kry hy twee SMS’e. Eers een

van Hannes wat sê hy moet vir hulle ook koeldrank kry. Net daarna

een van die onbekende nommer wat sê hy gaan lank in die ry

wag en dat Thomas na die stuurder van die SMS moet gaan soek.

Thomas gaan toilet toe en kry weer ’n SMS wat sê hy is warm op

die spoor. ’n Stem roep sy naam uit een van die hokkies en Thomas

loop nader. Hy sien niks en toe hy wegstap, gryp iemand

hom van agter aan die keel.

**Hoofstuk 26**

Die reeksmoordenaar voel verwerp deur Louisa. Hy het na haar

huis gegaan en ’n liefdevolle foto van haar en Thomas se pa gesien.

Hy het haar rok vernietig om vir haar te wys hoe seer sy hom

gemaak het. Hy dink daaraan dat hy vir Thomas amper vermoor

het, maar Thomas was verrassend rats en het losgekom. Hy besluit

om aan die werk te spring om eerste vir Thomas en dan

Louisa die volgende dag te vermoor.